Euskotrenen 900 seriea

Euskotrenen 900 seriea edo EMU-900 tren serie bat da, Eusko Trenbideak konpainiak aldiriko zerbitzuetarako zein metro zerbitzuetarako egiteko erabilia. 30 unitate aniztun elektrikoz (EMU) osatuta dago serie hau. Lehenengo hirurak 2011ko uztailean jarri ziren zerbitzuan, eta azkenak 2014ko hasieran entregatu ziren. 900 eta 950 serieek 3500 ,300 eta 200 serieetako trenak ordezkatu dituzte; 1977/1989 eta 1983/1985 urteen artean fabrikatuak, hurrenez hurren.

 Historia 
2009ko urtarrilean Eusko Trenbideak CAF enpresari 27 EMUren eraikuntza esleitu zion, M-R-M osaerarekin 160 eserleku eta guztira 330 pertsonentzako edukierarekin, 129 milioi euroko kostuaz, BEZa kanpo. Geroago, kontratua 30 tren unitatera handitu zen, M-R-R-M osaketarekin, 201 milioi euroren truke.

Lehenengo tren unitatea 2011ko martxoaren 16an entregatu zen. Durangon frogatu ondoren frogetako lehen bidaia martxoaren 21ean egin zuen, Donostia-Amara eta Hendaiako geltokiaren artean, Topo linean. Uztailaren 22an linea horretan hasi zuen zerbitzu ematen, Euskotrenen sareko linearik erabiliena, alegia.

Gaur egun serie honetako trenak E1 (Bilbo-Donostia), 1D (Durangaldea), E2 eta E5 (Topo), E3 (Txorierri) eta E4 (Urdaibai) lineetan ibiltzen dira, eta baita Bilboko metroaren 3. linean zehar ere.

 Ezaugarriak 
Tren unitate bakoitza lau kotxez osatzen da, bi kotxe motore (Mc) eta bi atoi kotxe (R), Mc-R-R-Mc osaeran, eta erdian bosgarren kotxe bat gaineratzeko prestatuta dago. Serie honek irisgarritasunaren aldeko hainbat neurri ditu:
 Ateen identifikazio kromatikoa, ikusmen arazoak dituzten pertsonentzako.
 Arrapala automatikoak ateetan, ikus-entzunezko seinaleekin, mugikortasun arazoak dituzten pertsonentzako.
 "T" erako megafonia eta interfono sistemak, entzumen arazoak dituzten pertsonen audifonoekin bateragarriak.
 Seinale akustikoak eta argi-seinaleak, entzumen zein ikusmen arazoak dituzten pertsonentzako.
 Barruko espazio jarraituak.

 Izendapena 
Serieak Bidaide izena du. Tren unitate bakoitzak Euskotrenek zerbitzu ematen duen udalerri baten izena du. Hala, 901 tren unitatetik 930ra Lasarte Oria, Donostia San Sebastián, Pasaia, Errenteria, Oiartzun, Irun, Hendaia, Usurbil, Orio, Zarautz, Zumaia, Deba, Mendaro, Elgoibar, Eibar, Ermua, Abadiño, Berriz, Durango, Amorebieta, Gernika, Busturia, Mundaka, Bermeo, Galdakao, Basauri, Bilbao, Sondika, Derio eta Zamudio izena daramatzate.

 Argazki galeria 

 Erreferentziak 

 Ikus, gainera 
 Euskotrenen 3500 seriea
 Euskotrenen 200 seriea
 Euskotrenen 300 seriea
 Euskotrenen 950 seriea

 Kanpo estekak 
 Euskotren
 CAF

900